b'\n_START_ARTICLE_\nBreros pinakoteka\n_START_PARAGRAPH_\nBreros pinakoteka (it. Pinacoteca di Brera) \xe2\x80\x93 meno muziejus Milane, turintis nacionalinio Italijos muziejaus status\xc4\x85. I\xc5\xa1sid\xc4\x97st\xc4\x99s Breros r\xc5\xabm\xc5\xb3 patalpose. Tai vienas i\xc5\xa1 did\xc5\xbeiausi\xc5\xb3 Italijos meno muziej\xc5\xb3. Jame reprezentuoti reik\xc5\xa1mingiausi itali\xc5\xa1ko meno k\xc5\xabr\xc4\x97jai. Daugiausia darb\xc5\xb3 yra i\xc5\xa1 renesanso laik\xc5\xb3, tarp kuri\xc5\xb3 keletas pa\xc4\x8di\xc5\xb3 garsiausi\xc5\xb3 Andrea Mantegna paveiksl\xc5\xb3. Adresas: Via Brera, 28.\n_START_SECTION_\nIstorija\n_START_PARAGRAPH_\nXIV a. dabartini\xc5\xb3 Breros r\xc5\xabm\xc5\xb3 vietoje buvo pastatytas Umilit\xc5\xb3 ordino vienuolynas. Breros pavadinimas kildinamas nuo germani\xc5\xa1ko \xc5\xbeod\xc5\xbeio braida, rei\xc5\xa1kian\xc4\x8dio \xc5\xbeol\xc4\x97s piev\xc4\x85 prie\xc5\xa1 miest\xc4\x85. 1572 m. pastatas per\xc4\x97jo J\xc4\x97zuit\xc5\xb3 vienuoli\xc5\xb3 ordinui, kuris jame \xc4\xafk\xc5\xabr\xc4\x97 mokykl\xc4\x85. R\xc5\xabmai prad\xc4\x97jo \xc4\xafgauti dabartin\xc4\xaf pavidal\xc4\x85 1627-28 m. Pastatas buvo perstatytas architekto Francesco Maria Ricchini, o kitame \xc5\xa1imtmetyje u\xc5\xbebaigtas architekto Giuseppe Piermarini, kuris jam suteik\xc4\x97 neoklasikin\xc4\xaf fasad\xc4\x85. 1773 m. i\xc5\xa1 pastato pasitrauk\xc4\x97 j\xc4\x97zuitai. _NEWLINE_1776 m. Marijos Teres\xc4\x97s iniciatyva pastate \xc4\xafkurta Milano Breros meno akademija. Akademija prad\xc4\x97jo kaupti meno k\xc5\xabrinius savo galerijai. Pirmaisiais eksponatais buvo tuo metu dominavusio klasicistinio stiliaus darbai. Napoleono valdymo metu, kuomet buvo i\xc5\xa1leisti \xc4\xafstatymai, atimantys meno k\xc5\xabrinius i\xc5\xa1 ba\xc5\xbeny\xc4\x8di\xc5\xb3 ir vienuolyn\xc5\xb3, Breros akademija dalyvavo j\xc5\xb3 skirstyme ir surinkime. Taip galerijoje atsid\xc5\xabr\xc4\x97 ital\xc5\xb3 renesanso ir baroko paveiksl\xc5\xb3. 23 paveikslai buvo paimti i\xc5\xa1 Milano arkivysk\xc5\xabpijos. 1813 m. i\xc5\xa1 Luvro \xc4\xafsigyti 5 Nyderland\xc5\xb3 meistr\xc5\xb3 darbai (Rubenso, Rembranto, Jordanso). 1826 m. \xc4\xaf galerij\xc4\x85 pateko vieni garsiausi\xc5\xb3 darb\xc5\xb3: Andrea Mantegna \xe2\x80\x9eMir\xc4\x99s Kristus\xe2\x80\x9c ir Bernardino Luini \xe2\x80\x9eRoseto Madona\xe2\x80\x9c. _NEWLINE_1859 m. r\xc5\xabm\xc5\xb3 kortil\xc4\x97je pastatyta bronzin\xc4\x97 Napoleono skulpt\xc5\xabros kopija pagal sunaikint\xc4\x85 Kanovos marmurin\xc4\x99 statul\xc4\x85. Nuo 1860 m. Breros akademijos direktoriumi buvo Francesco Hayez. Galerijoje \xc5\xa1iuo metu yra stambiausia jo darb\xc5\xb3 kolekcija. 1882 m. Breros pinakoteka buvo atskirta nuo Breros akademijos. 1898\xe2\x88\x921903 m. vyko ekspozicijos pertvarkymas, kurio metu eksponatai buvo i\xc5\xa1d\xc4\x97styti dail\xc4\x97s mokykl\xc5\xb3 ir chronologine tvarka. 1950 m. atnaujintas pastatas ir muziejus atidarytas vie\xc5\xa1ai. Galerijai i\xc5\xa1sipl\xc4\x97tus, joje buvo prad\xc4\x97ti kaupti moderniojo meno pavyzd\xc5\xbeiai._NEWLINE_\xc5\xa0iuo metu Breros r\xc5\xabmuose, be pinakotekos, teb\xc4\x97ra \xc4\xafsik\xc5\xabrusi Breros akademija, observatorija, biblioteka. R\xc5\xabmams priklauso botanikos sodas.\n_START_SECTION_\nGalerijos eksponatai\n_START_PARAGRAPH_\nKeletas \xc5\xbeymiausi\xc5\xb3 galerijos eksponat\xc5\xb3:'